首夏
作者：白居易
朝代：唐

paragraphs: 孟夏百物滋，動植一時好。
麋鹿樂深林，蟲蛇喜豐草。
翔禽愛密葉，游鱗悅新藻。
天和遺漏處，而我獨枯槁。
一身在天末，骨肉皆遠道。
舊國無來人，寇戎塵浩浩。
沈憂竟何益，祗自勞懷抱。
不如放身心，冥然任天造。
潯陽多美酒，可使杯不燥。
湓魚賤如泥，烹炙無昏早。
朝飯山下寺，暮醉湖中島。
何必歸故鄉，茲焉可終老。